hotchpotch/miracl-hf-unified huggingface dataset:
Pekka Länsineva
Pekka Antero Länsineva (23. maaliskuuta 1958 Turku – 1. lokakuuta 2013 Aura) oli suomalainen oikeustieteilijä. Hän oli ensin Turun yliopistossa tutkimus- ja opetustehtävissä ja vuoden 2012 alusta Tampereen yliopiston julkisoikeuden professori. Pysyvän nimityksen hän sai syksyllä 2013.
Länsineva sai varatuomarin arvon 1989 ja väitteli oikeustieteen tohtoriksi 2002 Turun yliopistossa. Väitöskirjassaan hän kehitteli perusoikeusteoriaa ja perustuslain omaisuudensuojatulkintaa. Hän johti Suomen Akatemian rahoittamaa tutkimusprojektia, joka pohti oikeuden mahdollisuutta säännellä taloutta.
Tapinocephalus
Tapinocephalus (nimen merkitys: ”matala pää”) on sukupuuttoon kuollut, keskisellä permikaudella elänyt terapsidisuku. Se kuuluu Dinocephalia-alalahkoon ja heimoon Tapinocephalidae. Sukuun luetaan yksi laji nimeltä "Tapinocephalus atherstonei".
"Tapinocephalus" oli suurikokoinen kasvinsyöjä. Sen kallon pituus on noin 45 cm ja kokonaispituus suunnilleen kolme metriä. Sen kallossa on paksu luukupoli, mikä saattaa viitata lajinsisäiseen päidenpuskemiseen. "Tapinocephaluksen" fossiileja on löydetty Karoosta, Etelä-Afrikasta. Tapinocephalus assemblage zone on saanut nimensä tämän terapsidin mukaan, sillä sieltä on löytynyt monia sen jäänteistä.
Bruce-Baker-Moore
BBM "("Bruce-Baker-Moore")" oli lyhytaikainen "huippukokoonpano", vuonna 1993 muodostettu trio johon kuuluivat bassokitaristi Jack Bruce, rumpali Ginger Baker ja kitaristi Gary Moore. Ryhmä julkaisi Virgin levy-yhtiöllä vain yhden albumin nimeltä "Around The Next Dream". Albumi nousi brittien albumilistalla sijalle 9. säilyen listalla kuukauden päivät.
Praise the Lord and Pass the Ammunition
”Praise the Lord and Pass the Ammunition” (vap. suom. "Ylistäkää Herraa ja ojentakaa ammuksia") on Frank Loesserin säveltämä ja sanoittama musiikkikappale vuodelta 1942. Isänmaallinen ja sota-aiheinen kappale oli suuri hitti toisen maailmansodan aikana ja siitä tuli Loesserin uran ensimmäinen todella menestynyt sävellys.
Laulu perustui sota-aikana kiertäneeseen tarinaan laivaston sotilaspastori William McGuiresta, jonka kerrottiin juosseen alttarinsa äärestä ampuma-asemaan kuolleen ampujan tilalle ja avanneen tulen japanilaisia lentokoneita kohti huutaen samalla kappaleen nimeksi tullutta lausahdusta. McGuire kertoi myöhemmin "Life"-lehdelle, ettei muista huutaneensa moista lausetta, tai että kukaan olisi edes kuullut häntä taistelun melun yli. "Milwaukee Journal" -lehdessä julkaistun kirjoituksen mukaan laulun nimi saattaa olla variaatio Oliver Cromwellin lausahduksesta ”Luota Jumalaan, mutta pidä ruuti kuivana.” ()
Yhdysvaltain protestanttikirkkojen piirissä uskonnollisia ja taisteluaiheisia mielikuvia yhdistelevä kappale herätti jonkin verran vastustusta. Metodistijulkaisu "Virginia Methodist" vaati joulukuussa 1942 kappaleen radiosoiton kieltämistä. Laulun saama vastaanotto ei kuitenkaan ollut yksinomaan kielteinen uskonnollisissa piireissä; muun muassa Denverin liberaalikirkossa kappaletta jopa laulettiin sunnuntaijumalanpalveluksen lopuksi.
Marmoripöllökehrääjä
Marmoripöllökehrääjä ("Podargus ocellatus") on pöllökehrääjiin kuuluva lintulaji. Lajia tavataan Australiasta, Papua-Uudesta-Guineasta ja Indonesiasta.
Kooltaan marmoripöllökehrääjä on 30–45 cm pitkä ja koiraat ovat tyypillisesti naaraita kookkaampia. Väriltään marmoripöllökehrääjä vaihtelee harmaanruskeasta syvän punaruskeaan. Ruumiissa on mustia ja valkoisia viiruja ja kuvioita, joita on eniten harmaanruskeilla yksilöillä ja erottuvat selkeämmin kuin punaruskeilla yksilöillä. Naaraat ovat usein koiraita tummempia. Nokka on harmaa ja silmien iirikset keltaiset tai punaiset. Alalajit eroavat toisistaan muun muassa koon ja pyrstön pituuden perusteella.
Marmoripöllökehrääjällä on 6 alalajia. Nimialalaji "P. o. ocellatus" elää Papua-Uuden-Guinean pääsaarella, alalajit "P. o. intermedius" ja "P. o. meeki" elävät Papua-Uuteen-Guineaan kuuluville Trobriandsaarilla ja Vanatinai-saarella ja alalaji "P. o. inexpectatus" elää Salomosaarilla. Australiassa tavataan alalajia "P. o. plumiferus" Uudesta Etelä-Walesista ja "P. o. marmoratus" -alalajia Cape Yorkin niemimaalta. Se elää sademetsissä alangoilta aina noin 1 500 metrin korkeuteen asti. Laji on yöaktiivinen ja saalistaa ravinnokseen yöllä lentäviä hyönteisiä. Marmoripöllökehrääjä vaanii saalistaan puiden oksilla. Lajin pesimäkausi kestää elokuulta joulukuulle. Pesä on oksista ja kärhöistä rakennettu alusta. Naaras munii tyypillisesti 1 tai 2 munaa.
Shakin maailmanmestaruusottelu 2013
Shakin maailmanmestaruusottelussa 2013 hallitseva mestari Viswanathan Anand pelasi maailmanmestaruudesta haastajaa Magnus Carlsenia vastaan. Ottelu pelattiin Chennaissa, Intiassa 9.–22.11.2013. Ottelu ratkesi 10 pelin jälkeen Magnus Carlsenin voitoksi pistein 6½–3½. Carlsenista tuli siten 22-vuotiaana kuudestoista kiistaton shakin maailmanmestari.
Haastaja maailmanmestarille ratkaistiin ehdokasturnauksessa Lontoossa 14. maaliskuuta – 2.huhtikuuta 2013.
Sebastinae
Sebastinae on Scorpaenoidei-alalahkoon ja korusimppujen heimoon (Sebastidae) kuuluva kalojen alaheimo.
Alaheimoon kuuluu neljä sukua ja 123 lajia.
Karstun Linnanmäen kalliomaalaus
Karstun Linnanmäen kalliomaalaus sijaitsee Lohjanjärven koillispuolella Linnamäen kallionsivulla. Kuvioton maalaus löydettiin Helsingin Yliopiston arkeologian opiskelijoiden järjestön (Fibula) järjestämällä inventointiretkellä vuonna 1991. Retkiä johti Petri Pesonen.
Linnamäki sijaitsee pitkän Karstunlahden pohjukassa noin 500 metriä rannasta. Jyrkkärinteisenä puolustuslinnan oloisena sitä kutsutaan linnaksi, vaikka mitään puolustusrakennelmia ei ole löydettykään. Etelään putoavat rinteet ovat jyrkät pystykallioidenkin takia. Yhdessä tällaisessa seinämässä löytyi punaväriä.
Maalaus sijaitsee kalliossa vesivaluman reunassa noin kolmen metrin korkeudessa. Punavärijälki on pystysuuntainen ja ilmeisesti kuvioton. Veden valuma rajaa läikän vasemmalta ja on saattanut tuhota mahdollisen maalauksen. Punavärin sijainti kiven pinnassa saattaa olla luontainen värjäytymä, mutta koska se on ainoa värjäytymä, uskotaan sen olevan ihmisen tekemä.
Koska maalaus on punaväriä on niin korkealla, on se täytynyt maalata tikkailta, kun kallion edessä oli maata, tai kiipeämällä kohteen alle kallion pykäliä pitkin. Toinen vaihtoehto on ollut maalata se veneessä veden tai jään päältä, kun merivesi oli korkeammalla kuin nykyään.
Moschops
Moschops (nimen merkitys: "”vasikankasvo”") on sukupuuttoon kuollut permikaudella elänyt terapsidisuku. Se kuuluu Dinocephalia-alalahkoon ja Tapinocephalidae-heimoon.
Sukuun luetaan neljä lajia joista "Moschops capensis", "M. koupensis" tunnetaan hyvinsäilyneistä jäänteistä. "Moschops whaitsi" ja "Moschops oweni" tunnetaan huonommin säilyneestä aineistosta, eikä niiden määritys ole täten varma. Lisäksi saattaa olla että "M. capensis" ja "M. koupensis" eivät ole erillisiä lajeja vaan erilaiset yksilöt edustavat saman lajin eri sukupuolia.
"Moschops" oli suurikokoinen kasvinsyöjä. Sen kallon pituus on 40 cm ja kokonaispituus suunnilleen 2,5–3 metriä. Sillä oli paksu kallo, joka saattaa viitata päiden puskemiseen. "Moschopsin" fossiileja on löydetty Etelä-Afrikasta, Karoosta.
Seogwipo
Seogwipo on kaupunki Etelä-Koreassa Jejun provinssissa. Vuonna 2011 kaupunkialueella oli noin 85 000 asukasta. Vuonna 2006 kuntaliitoksessa kaupunkiin liitettiin myös viereinen Namjejun maalaiskunta. Seogwipo kattaa nyt 47 % Jejun saaresta, ja koko kunnan yhteinen väkiluku on noin 155 500 (2010).
Seogwipo sijaitsee Hallasan-vuoren etelärinteellä. Sen keskustaan noustaan satamasta jyrkkää rinnettä. Appelsiinitarhojen ympäröimä kaupunki on suosittu matkailukohde, jossa on paljon hotelleja.
Seogwipoon pääsee saaren pääkaupungista Jeju-sista linja-autolla joko saaren länsi- tai itäreunaa pitkin (2 t 40 min) tai saaren keskustan vuoristoreittiä (1 t 20 min).
FV102 Striker
FV102 Striker on Britanniassa valmistettu telavetoinen panssarintorjunta-ajoneuvo. FV102:n valmistaja oli Alvis Vickers, joka toi vaunutyypin tuotantoon vuonna 1975. FV102 kuuluu kokonaiseen CVR(T) ajoneuvoperheen sarjaan.
Ajoneuvon pääaseistuksena on 2x5 Swingfire-tyyppistä lankaohjattua panssarintorjuntaohjusta. Swingfiren jälkeen uudeksi pst-ohjukseksi tuli FGM-148 Javelin. Apuaseena toimii 7,62 mm konekivääri. Swingfire-ohjusten enimmäinen toimintamatka oli 4 000 metriä.
Vaunutyyppi on edelleen käytössä moottorien ajanmukaistamisen ansiosta. Moottori oli aluksi Jaguar J60 -tyypin 4,2-litrainen 6-sylinterinen bensiinimoottori, teholtaan 190 hevosvoimaa. Uudeksi moottorityypiksi valittiin Cumminsin 5,9 litran mutta saman tehoinen BTA-dieselmoottori. Moottorin vaihdoksella tähdättiin vähentämään polttoaineen kulutusta ja siten saamaan alhaisempia käyttökustannuksia.
80 km/h enimmäisen tienopeuden saavuttamaan kykenevä taisteluajoneuvo on toimintakykyinen yöllä, ja siinä on NBC-suojaus joukkotuhoaseita vastaan.
Sebastes
Sebastes on korusimppujen heimoon ("Sebastidae") ja "Sebastinae"-alaheimoon kuuluva kalasuku.
Sukuun kuuluu 108 lajia.
Tuuli Kaskinen
Tuuli Kaskinen (s. 1978) on suomalainen tutkija. Hän työskentelee Demos Helsingin toiminnanjohtajana. Demos Helsingissä hän on muun muassa vetänyt Ilmastotalkoita ja startup-yritysten Peloton-projektia.
Kaskinen on toiminut pitkään ympäristöjärjestö Dodossa, jossa hän on muun muassa ollut perustamassa ilmastoasioista käsittelevää Ilmari-kouluvierailuhanketta ja Sinsibere-kehitysyhteistyöhanketta Maliin sekä järjestänyt Megapolis-tapahtumia. Aiemmin Kaskinen on työskennellyt Suomen luonnonsuojeluliiton energiakoordinaattorina, EU-koordinaattorina, energia-asiantuntijana ja ilmastoasiantuntijana.
Kaskinen on Fortum Oyj:n sidosryhmien neuvottelukunnan jäsen, Turun yliopiston Tulevaisuuden tutkimuslaitoksen johtokunnan jäsen, Käsi- ja taideteollisuusliitto Taito ry:n hallituksen jäsen ja Helsingin kaupunginosayhdistysten liitto Helkan hallituksen jäsen. Hän on ollut myös valtion Energiansäästötoimikunnassa, ERA17 – Energiatehokkaan rakentamisen aika -toimikunnassa ja hallituksen tulevaisuusselontekoa valmistelleessa työryhmässä.
Kaskinen on valmistunut kauppatieteiden maisteriksi Turun kauppakorkeakoulusta, pääaineenaan kansainvälinen liiketoiminta.
Kaskisen puoliso on tutkija Aleksi Neuvonen.
Kaskinen on kirjoittanut myös raportteja ympäristöministeriölle, eduskunnan tulevaisuusvaliokunnalle, Kepalle ja Demos Helsingille.
Riebeeckosaurus
Riebeeckosaurus (nimen merkitys: "”Riebeeckin lisko”") on sukupuuttoon kuollut Dinocephalia-alalahkoon kuuluva terapsidisuku. Se eli permikaudella, ja oli keskikokoinen kasvinsyöjä. Sukuun luetaan yksi laji, "Riebeeckosaurus longirostris".
"Riebeeckosaurus" kuuluu heimoon Tapinocephalidae. Tämän suvun erityispiirteisiin kuuluu pitkä ja kapea kuono. Sen kallon pituus on noin 45 cm ja kokonaispituus todennäköisesti noin 2,5 metriä. Eläimen painoksi on arvioitu noin 500 kg. "Riebeeckosaurus" tunnetaan kahdesta fossiilisesta kallosta, jotka on löydetty Karoosta, Etelä-Afrikasta.
Ulemosaurus
Ulemosaurus (nimen merkitys: "”Ulema-joen lisko”") on sukupuuttoon kuollut keskisellä permikaudella elänyt terapsidisuku. Se kuuluu Dinocephalia-alalahkoon ja heimoon Tapinocephalidae. Sukuun luetaan yksi laji, "Ulemosaurus svijagensis".
"Ulemosaurus" oli suuri kasvinsyöjä. Sen kallo on noin 30 cm pitkä, ja kokonaispituudeksi on arvioitu noin 3 metriä. Ulemosauruksen fossiileja on löydetty Permin alueelta, Venäjältä. "Ulemosaurus" muistuttaa paljon Etelä-Afrikasta löydettyjä "Moschops"-suvun lajeja, ja se onkin niiden lähisukulainen, mutta eli hieman ennen niitä.
Cisneros "et al.", (2012):
Life Science Center Espoo
Life Science Center Keilaniemi on Espoon Keilaniemessä, noin 8 kilometrin päässä Helsingistä ja merenrannan tuntumassa sijaitseva viiden tornitalon Business Park yrityskeskittymä. Life Science Center Keilaniemi (lyhennetty LSCK) koostuu eri kokoisista ja eri toimialojen kuten lääketeollisuuden, tietotekniikan tai biotekniikan alan yrityksistä.
Life Science Center Keilaniemi on Hartelan vuosina 2003-2008 rakentama toimistotalojen kokonaisuus.
Life Science Centerissä toimivia yrityksiä ovat mm. diabetesteknologiayritys Mendor, Laatukeskus Excellence Finland ja Regus Suomi, joka tarjoaa toimitiloja vuokralle.
Liikenneyhteyden Life Science Centeriin ovat hyvät Karhunsaarentietä, kehä 1. tietä ja länsiväylää pitkin. Toimistokohde sijaitsee länsimetron reitin varrella Keilaniemen pysäkin välittömässä läheisyydessä. Suunnitteilla oleva Raidejokeri tulee parantamaan yhteyksiä entisestään.
Green Turtle Cay
Green Turtle Cay on pieni saari Bahamalla. Se sijaitsee Abacon saaren edustalla ja muodostaa oman hallintoalueensa. Saaren asukasluku on 595.
Green Turtle Cay oli ensimmäisiä englantilaisten asuttamia Bahaman saaria 1700-luvun lopulla. Amerikan vapaussotaa pakenevat lojalistit perustivat saarelle New Plymouthin kaupungin 1770-luvulla. Nimensä saari on saanut liemikilpikonnista (eng. "green turtle"). Green Turtle Cay on Bahaman uusin hallintoalue. Se erotettiin Pohjois-Abacosta vuonna 2008.
Keratocephalus
Keratocephalus (nimen merkitys: "”sarvipää”") on sukupuuttoon kuollut Dinocephalia-alalahkoon ja Tapinocephalidae-heimoon kuuluva terapsidisuku. Sukuun luetaan yksi laji, "Keratocephalus moloch".
"Keratocephalus" eli keskisellä permikaudella ja oli suurikokoinen kasvinsyöjä. Sen kallo on noin 50 cm pitkä, ja koko eläimen pituus oli suunnilleen 2,5–3 metriä. Keratocephaluksen tunnusmerkki on sarvimainen kohouma silmien välissä, mistä se on myös saanut nimensä. Kuonon pituus vaihtelee suhteellisen paljon eri yksilöiden välillä. Tämän terapsidin fossiileja on löydetty Karoon alueelta Etelä-Afrikasta.
Daniel Braaten
Daniel Omoya Braaten (s. 25. toukokuuta 1982 Oslo, Norja) on norjalainen jalkapalloilija. Hän edustaa norjalaista SK Brannia ja on pelipaikaltaan hyökkäävä keskikenttäpelaaja tai laitalinkki.
Braaten siirtyi kasvattajaseurastaan Skeidistä norjalaisjätti Rosenborgiin vuonna 2004. 3. elokuuta 2007 hän teki sopimuksen Englannin Valioliigassa pelanneen Bolton Wanderersin kanssa. Hänestä maksettiin 450 000 punnan siirtokorvaus.
2. syyskuuta 2013 Braaten solmi yksivuotisen sopimuksen tanskalaisseura FC Kööpenhaminan kanssa.
Braaten teki ensiesiintymisensä Norjan maajoukkueessa 22. tammikuuta 2004 ystävyysottelussa Ruotsia vastaan. Hän on pelannut kaikkiaan 52 maaottelua ja tehnyt niissä neljä maalia.
Jeju (kaupunki)
Jeju (제주, Jeju-si) on kaupunki Etelä-Koreassa Jejun provinssissa. Vuonna 2011 kaupunkialueella oli noin 330 169 asukasta. Vuonna 2006 kuntaliitoksessa kaupunkiin liitettiin myös viereinen Bukjejun maalaiskunta. Jeju-si kattaa nyt 53 % Jejun saaresta, ja koko kunnan yhteinen väkiluku on noin 422 500 (2010).
Taifuuni Haiyan
Taifuuni Haiyan oli trooppinen hirmumyrsky, joka aiheutti marraskuussa 2013 tuhoa Filippiineillä. Kun se perjantaina 8. marraskuuta iski Filippiineille, se oli voimakkuudeltaan korkeimmassa eli 5. luokassa Saffirin-Simpsonin hurrikaaniasteikolla. Tuulennopeus oli yli 100 m/s. Se tuotti 5–6 metriä korkeita aaltoja. Satojatuhansia ihmisiä joutui lähtemään kodeistaan. Myrsky runteli Taclobanin kaupunkia pahoin, ja heti arveltiin ainakin satojen saaneen surmansa. Vietnamissa evakuoitiin noin puoli miljoonaa ihmistä. Filippiineillä hurrikaanissa kuoli vuoden 2014 tammikuun tietojen mukaan 6 190 henkilöä, minkä lisäksi 1 785 henkilöä oli kateissa.
Filippiineillä kuolleita ja loukkaantuneita oli yhteensä yli 30 000. Kaikkiaan myrsky kosketti yli 16 miljoonaa henkilöä. Neljä miljoonaa oli joutunut jättämään kotinsa. Tuhojen hinnaksi on arvioitu 36 590 882 497 Filippiinien pesoa. Sähkö- ja vedenjakeluverkoston vahinkoja ei ole vieläkään korjattu kokonaan. Kiinan Hainanissa ja Guangxissa kuolonuhreja oli seitsemän ja tuhojen rahalliseksi määräksi arvioitiin yli 800 miljoonaa Yhdysvaltain dollaria. Vietnamissa kuolleita ja kadonneita oli 14. Taiwanissa kahdeksan ihmistä hukkui heidän jouduttuaan mereen korkeiden aaltojen mukana.
Lentotukialus USS George Washington (CVN-73) saapui avustamaan kadonneiden etsinnässä ja tarvikkeiden toimituksissa. Sairaalalaiva USNS Mercyn odotettiin saapuvan Filippiineille joulukuussa.
Iso-Britannia lähetti HMS Daring (D32) -aluksen ja C-17 Globemaster III -kuljetuskoneen avustusoperaatiota varten, minkä lisäksi se myönsi katastrofiapua 10 miljoonan punnan edestä.
Wakan Tanka
Wakan Tanka (Wakȟáŋ Tȟáŋka) on sioux-intiaanien (dakotat, lakotat ja nakotat) ylin jumaluus. Se ei ollut yksittäisen olennon ilmentymä, vaan maailmankaikkeuden yhtenäisyyttä edustava mystinen voima. Tämä näkymätön henki muodostui neljän jumalolennon ryhmästä, jotka kukin edustivat neljää erilaista pyhää voimaa. Näihin voimiin kuuluivat muun muassa aurinko, kuu, tuulet ja ukkonen. Wakan Tankan ulkopuolella liikkui pahoja voimia kuten pyörremyrskyt ja muut vitsaukset, jotka aiheuttivat kärsimystä ihmiskunnalle.
Myöhempien aikojen kristinuskon vaikutus sai siouxit kutsumaan Wakan Tankaa "Suureksi hengeksi" ja rinnastamaan sen kristinuskon jumalaan.
Wakan Tankan alaiset henget käyttivät pyhää kieltä, jota tavallinen ihminen ei ymmärtänyt. Taivaallisten viestien välittäjinä toimivat pyhät miehet (joskus naiset), jotka olivat perehtyneet yliluonnolliseen maailmaan. Nämä siouxien "papit" jakaantuivat eri ryhmiin sen mukaan, mihin tarkoitukseen he olivat voimansa saaneet. Vahvimpia olivat shamaanit, jotka johtivat uskonnollisia seremonioita ja kykenivät halutessaan muuttamaan yhteisön lakeja. Heidän tehtävänään oli ilmoittaa kansalleen Wakan Tankan tahto.
Algonkinkielisten intiaanien keskuudessa Wakan Tankan vastine tunnettiin nimellä Manitou.
Bathygnathus
Bathygnathus on sukupuuttoon kuollut varhaisella permikaudella elänyt synapsidisuku, joka todennäköisesti kuuluu heimoon Sphenacodontidae. Sukuun luetaan yksi laji, "Bathygnathus borealis". Se oli lihansyöjä ja läheistä sukua "Dimetrodonille", tai ehkä jopa sama kuin "Dimetrodon".
"Bathygnathus" oli ensimmäinen löydetty primitiivisen synapsidin fossiili. Suku tunnetaan yhdestä leuanpalasesta, joka on löydetty Prinssi Edwardin saarelta Kanadasta. "Bathygnathusta" luultiin aluksi virheellisesti dinosaurukseksi, vaikka Richard Owen oli arvellut sen olevan sukua Theriodontialle. Owen oli ollut tässä asiassa oikeassa, sillä Theriodontian edustajat ovat "Bathygnathusin" tavoin synapsideja, ja täten läheisempää sukua nisäkkäille kuin dinosauruksille.
Adamiitti
Adamiitti on mineraali, joka kuuluu samaan mineraaliryhmään malakiitin, punertavan järvimalmin, sinkkisälvän ja hemimorfiitin kanssa. Se on usein osana seosta, jossa on myös oliveniitia. Väriltään tämä mineraali on keltaisen, vihreän tai ruskean sävyinen. Kemiallinen kaava on Zn(AsO)(OH). Kiteet voivat olla pitkänomaisia ja joskus kaksittain. Joskus sen massa on pallomainen.
Se on läpinäkyvä tai läpikuultava ja siinä on lasinkiilto. Viiru on väriltään valkoinen.
Adamiittia esiintyy Atacaman aavikolla, Saksassa, Kreikassa, Meksikossa ja Namibiassa.
Virginian kuvernöörinvaali 2013
Virginian kuvernöörinvaali 2013 järjestettiin 5. marraskuuta 2013. Demokraattien Terry McAuliffe valittiin Virginian osavaltion seuraavaksi kuvernööriksi.
"Helsingin Sanomien" kirjeenvaihtajan Tuomas Niskakankaan mukaan äänestys oli yksi harvoista tärkeistä vaaleista Yhdysvalloissa vuonna 2013 ja republikaanien tappio heijastaa puolueen tilaa. Niskakankaan mukaan kuvernöörinviran oletettiin aluksi pysyvän republikaaneilla, sillä varakuvernööri Bill Bolingin odotettiin jatkavan kuvernöörinä Bob McDonnellin jälkeen. Teekutsuliikkeen tuella osavaltion oikeusministeri Ken Cuccinelli kuitenkin haastoi Bollingin esivaaleissa. Kun Bolling hävisi esivaalin, hän ei suostunut tukemaan Cuccinellia. Niskakankaan mukaan tämä heijastelee republikaanisen puolueen sisäistä valtakamppailua äärikonservatiivien ja maltillisten välillä. Hän myös toteaa, että Cuccinellin tiukat kannat aborttiin, asevalvontaan ja siirtolaislakien uudistukseen koituivat hänen tappiokseen. Vaalien tulos ei päätynyt McAuliffen hyväksi siksi, että hänellä olisi ollut paljon kannatusta, vaan siksi, että Cuccinellilla oli paljon vastustusta.
Oliveniitti
Oliveniitti on mineraali, joka kuuluu kuparimineraaleihin. Se on nimensä mukaisesti väriltään oliivinvihreä. Se on monimutkainen kuparin ja arseenin yhdiste. Kemiallinen kaava on Cu(AsO)(OH).
Oliveniittia esiintyy muiden kuparimineraalien yhteydessä. Sitä on löydetty Iso-Britanniasta, Ranskasta, Saksasta, Chilestä ja Namibiasta.
Fredrik Lassas
Fredrik Jean Joakim Lassas (s. 1. lokakuuta 1996 Porvoo) on suomalainen jalkapalloilija. Hänen pelipaikkansa on keskikentän keskellä. Lassas edusti viimeksi Veikkausliigassa pelaavaa HIFK:ta.. Vuoden 2018 alusta Lassas on ollut ilman seuraa.
Lassas on porvoolaisen FC Futuran kasvatti. Hän on pelannut juniorina myös FC Hongan sekä HJK:n joukkueissa. Lassas on ollut vuodesta 2011 vakiokasvo poikamaajoukkueissa. Tähän mennessä Lassas on esiintynyt Suomen paidassa yhteensä 46 kertaa ja hän on toiminut myös poikamaajoukkueiden kapteenina. Hän teki ensiesiintymisensä Veikkausliigassa kauden 2013 päätöskierroksella 26. lokakuuta, tultuaan vaihdosta kentälle Sakari Mattilan tilalle.
Lassas hyväksyttiin keväällä 2015 opiskelijaksi Helsingin yliopiston oikeustieteelliseen tiedekuntaan.
Huilukuhankeittäjä
Huilukuhankeittäjä ("Oriolus brachyrhynchus") on kuhankeittäjien heimoon kuuluva varpuslintu.
Huilukuhankeittäjää tavataan Afrikan länsi- ja keskiosissa. Sen kannan kokoa ei tiedetä, mutta lajin ei uskota olevan vaarassa, ja se on luokiteltu elinvoimaiseksi.
Munkkikuhankeittäjä
Munkkikuhankeittäjä ("Oriolus monacha") on kuhankeittäjien heimoon kuuluva varpuslintu.
Munkkikuhankeittäjää tavataan Eritreassa ja Etiopiassa. Lajia on kuvattu yleiseksi tai runsaslukuiseksi ja sen kannankehitys on vakaa. Se on luokiteltu elinvoimaiseksi.
Savannikuhankeittäjä
Savannikuhankeittäjä ("Oriolus percivali") on kuhankeittäjien heimoon kuuluva varpuslintu.
Savannikuhankeittäjää tavataan Burundissa, Kongon demokraattisessa tasavallassa, Keniassa, Ruandassa, Tansaniassa ja Ugandassa. Lajia on kuvattu laajalla levinneeksi ja melko yleiseksi. Sen kannankehitys on vakaa ja se on luokiteltu elinvoimaiseksi.
Chen Duxiu
Chen Duxiu (, 8. lokakuuta 1879 – 27. toukokuuta 1942) oli kiinalainen sosialisti, joka perusti Kiinan kommunistisen puolueen Li Dazhaon kanssa vuonna 1921, ja jonka ensimmäisenä pääsihteerinä hän toimi vuosina 1921–1927. Chen oli myös yksi johtohahmoista anti-imperialistisessa Xinhai-vallankumouksessa sekä Toukokuun neljännen päivän liikkeessä.
Vuonna 1927 Chen erotettiin kommunistisen puolueen pääsihteerin tehtävästä ja vuonna 1929 koko puolueesta, koska häntä syytettiin kommunistisen vallankumouksen epäonnistumisesta kiinalaiskaupungeissa.
Vuonna 1932 Chen pidätettiin trotskilaisena ja hänet tuomittiin 13 vuodeksi vankilaan. Hänet kuitenkin vapautettiin aiemmin heikon terveydentilan vuoksi. Vapauduttuaan Chen pysytteli poissa julkisuudesta ja kuoli 27. toukokuuta 1942.
Higashiyodogawa-ku
Higashiyodogawa-ku () on yksi Osakan kaupungin 24:stä suuralueesta. Se sijaitsee kaupungin koillisosassa Yodogawa-joen oikealla puolella (pohjoispuolella). Pohjoisessa ja idässä se rajautuu Osakan prefektuurin Suitan, Settsun ja Moriguchin kaupunkeihin; etelässä sen raja kulkee Yodogawajokea, pohjoisessa Kanzakigawa- ja Aigawa-jokia pitkin. Sen länsirajan muodostaa JR Westin Tōkaidō-päälinja. Suuralueen pinta-ala on 13,25 neliökilometriä ja siellä on 173 434 asukasta (2012).
Muinaisaikoina alueella kulki lukuisia pieniä virtoja, jotka jättivät väliinsä ruovikkoisia saaria. Alueen nykyinen pinnanmuodostus on syntynyt joen tuoman maa-aineksen kasautuessa. Higashiyodogawan suuralue muodostettiin alun perin vuonna 1925, sitä muutettiin vuonna 1943 ja nykyisen muotonsa se sai heinäkuussa 1974, kun sen länsiosasta irrotettiin Yodogawa-ku. Väkiluvultaan se on Osakan toiseksi suurin suuralue.
Higashiyodogawan nähtävyyksiin lukeutuu vuonna 1914 valmistunut Kunijiman vesilaitoksen rakennus, jonne on perustettu Suidō kinenkan -vesimuseo. Vesilaitoksen kirsikkapuukuja on keväisin suosittu kirsikankukkien katselupiste.
Higashiyodogawaa palvelevat Osakan metron Imazatosuji-linja, JR Westin Tōkaidō-päälinja sekä Hankyū-rautateiden Senri-linja ja Kioto-linja. Lisäksi Shin-Ōsakan rautatieasema sijaitsee aivan suuralueen länsirajalla, ja asemalle päättyvä Tōkaidō Shinkansen kulkee sen läpi.
Liedon asemanseutu
Liedon asemanseutu on Liedon pohjoisosassa sijaitseva taajama, jossa on 1 083 asukasta (31.12.2011). Alue on aiemmin tunnettu nimellä "Tammentaka", mutta rautatieaseman myötä sitä on alettu kutsua "Asemankulmaksi" tai "Asemanseuduksi". Alueen postinumero on 21360.
Liedon asemanseudulla sijaitsevat Nautelankoski (samassa yhteydessä toimii Lauri Nautelan museo), eläintarha Zoolandia ja Mannin navetta.
Taajaman läpi kulkevat Seututie 222 ja Yhdystie 2224. Kylän läheltä kulkee Valtatie 9 moottoritienä Turun ja leveäkaistatienä Auran suuntaan. Föli-bussit (linjat 402 ja 403) kulkevat Vanhaa Tampereentietä Turun ja Auran suuntiin. Kylän läpi menee myös Turku–Toijala-rata, mutta Liedon rautatieasema sen varressa on lakkautettu.
Seututien 222 (Vanha Tampereentie) vieressä kulkee koko matkaltaan Liedon asemanseudulta Turun keskustaan kevyen liikenteen väylä.
Välimatkoja:
Liedon asemanseutu on yksi Suomen suurimmista taajamista, jossa ei ole taajaman liikennemerkkejä.
Liedon asemanseudulla toimivat Pahkamäen koulu, päiväkoti, seurakunnan päiväkerho ja terveysasema.
Liedon asemanseudulla palveluita tarjoavat myös Seo-huoltoasema ja lounaspaikka (Tammitupa).
Alueelta löytyy pururata ja hiihtomaja, jossa kokoontuu Liedon Eränkävijöiden Aseman partiolippukunta.
Liedon asemanseudulla sijaitsee paikallislehti Turun Tienoon konttori.
Neosaurus
Neosaurus (nimen merkitys: "”uusi lisko”") on sukupuuttoon kuollut Sphenacodontiaan kuuluva synapsidisuku. Se luokitellaan Sphenacodontidae-heimoon. Sukuun luetaan yksi laji, "Neosaurus cynodus".
Se oli lihansyöjä, joka eli varhaisella permikaudella. "Neosaurus" tunnetaan leuanpalasesta, joka löydettiin Ranskasta. Fossiilin epätäydellisyyden takia "Neosaurus"-sukua ei voida pitää kunnolla määriteltynä, sillä fossiilia ei voida luotettavasti määrittää Sphenacodontidae-heimoa tarkemmin. Tämän fossiilin luokittelu on muuttunut useammin kuin kerran. Sitä oli pidetty aluksi varhaisena diapsidina ja myöhemmin krokotiilieläinten sukulaisena, ennen kuin se tunnistettiin synapsidiksi vuonna 1899.
Kaarlo Kallela
Kaarlo Kustaa Kallela (27. lokakuuta 1917 – 19. heinäkuuta 1996) oli suomalainen eläinlääkäri. Hän oli vuodesta 1965 Eläinlääketieteellisen korkeakoulun kotieläinhygienian professori ja toimi vuosina 1970–1973 ja 1979–1985 korkeakoulun rehtorina. Hän tutki kotieläinten hedelmällisyyteen vaikuttavia sienitoksiineja ja kasviestrogeeneja.
Eeva Lilja
Eeva Lilja (s. 5. elokuuta 1918 Kälviä) on suomalainen nuortenkirjailija.
Tauno Penttinen
Tauno Jalmari Penttinen (s. 22. elokuuta 1918 Jääski) on suomalainen runoilija.
World of Warcraft: Warlords of Draenor
World of Warcraft: Warlords of Draenor on viides lisäosa "World of Warcraft" -nettiroolipelille. Lisäosa julkistettiin ensimmäisen kerran BlizzConissa 8. marraskuuta 2013, jossa myös kerrottiin lisäosan uusista ominaisuuksista. "Warlords of Draenor" oli ollut Blizzardin työntekijöiden sisäisessä alphatestissä 3. huhtikuuta 2014 jälkeen, kunnes beetatestaus alkoi 27. kesäkuuta. Virallinen traileri julkistettiin 14. elokuuta Gamescom-tapahtumassa. Samalla ilmoitettiin pelin julkaisupäiväksi 13. marraskuuta 2014.
Blizzard kertoi, että tämän lisäosan jälkeen he haluaisivat julkaista lisäosia useammin, jopa vuoden välein.
Poikkeuksellisesti edellisiin lisäosiin verrattuna uusia rotuja tai uusia hahmoluokkia ei tule saataville.
Garrosh Hellscream onnistuu pakenemaan Pandariasta 35 vuoden takaiseen Draenoriin. Hän luo vaihtoehtoisen aikajatkumon estämällä örkkejä koskaan juomasta Mannorothin verta ja muodostamalla isänsä, Grommash "Grom" Hellscreamin, kanssa Rautalauman (), joka käyttää nykyajan tekniikkaa. Tämän sekaantumisen takia Rautalaumaan liittyy muitakin kuuluisia örkkijohtajia kuten Mustakäsi ja Ner'zhul. He alkavat rakentaa portaalia vaihtoehtoisen aikajanan ja Azerothin välille. Samalla Azerothissa Synkkä portaali () muuttuu sisäänkäynniksi vaihtoehtoiseen Draenoriin, jonne Liittouman ja Lauman joukkojen on matkustettava Rautalauman pysäyttämiseksi.
Nanny Rantamäki
Nanny Elisabeth Rantamäki, o. s. "Flinkkilä" (18. elokuuta 1918 Peräseinäjoki – 26. syyskuuta 2005 Kurikka) oli suomalainen opettaja ja kirjailija.
Rantamäki toimi peruskoulun luokanopettajana Kurikassa.
Nimellä "Nanny Flinkkilä":
Nimellä "Nanny Flinkkilä-Rantamäki":
Nimellä "Nanny Rantamäki":
Lliga Mediterrània
Lliga Mediterrània ("kataalaniksi") tai Liga Mediterránea ("espanjaksi") oli Espanjan sisällissodan aikana vuonna 1937 tasavaltalaisten hallitsemalla alueella pelattu jalkapallosarja. Se perustettiin pelaamaatta jääneen Espanjan pääsarjan La Ligan tilalle.
Heinäkuussa 1936 alkaneen Espanjan sisällissodan johdosta maa jakautui kahtia tasavaltalaisten ja diktaattori Francon johtamien kansallismielisten hallitsemiin alueisiin. Sodan vuoksi La Ligan kaudet 1936–1937, 1937–1938 ja 1938–1939 jäivät pelaamatta. Sarjan joukkueista Sevilla, Real Betis, Real Sociedad, Athletic Bilbao, Celta Vigo ja Deportivo de La Coruña jäivät Francon hallitsemille alueille. Tasavaltalaisten hallussa puolestaan oli kolme suurinta kaupunkia Madrid, Barcelona ja Valencia ympäristöineen sekä suurin osa Levanten rannikkoseudusta.
Syksyllä 1936 pelattiin tasavaltalaisten alueella kaksi paikallista sarjaa, Valencian ja Murcian alueiden "Campeonato Levante" sekä Katalonian mestaruussarja Campionat de Catalunya, jota oli pelattu jo vuodesta 1901 lähtien. Myös madridilaisseurat Madrid CF ja Atletico Madrid olivat halukkaita osallistumaan Katalonian sarjaan, mutta FC Barcelonan vaatimuksesta niitä ei hyväksytty mukaan.
Campeonato Levanten mestaruuden voitti Valencia FC ja Campionat de Catalunyan Espanyol. Molemmissa sarjoissa pelasi kuusi joukkuetta.
Lliga Mediterrànian käynnistivät tasavaltalaiset tammikuussa 1937 korvaamaan La Ligan. Alun perin kaikkien kahdentoista Campeonato Levanten ja Campionat de Catalunyan joukkueen oli tarkoitus osallistua sarjaan. Hércules, Murcia ja Cartagena joutuivat kuitenkin luopumaan niiden kotikaupunkeihin kohdistuneiden ilmapommitusten vuoksi. Tasapuolisuuden vuoksi myös kaksi katalonialaisseuraa, Sabadell ja Badalona, vetäytyi sarjasta, ja tilalle kutsuttiin neljänneksi levantelaisseuraksi Atlético Castellón. Tasavaltalaisten hallitseman Madridin joukkueet eivät osallistuneet sarjaan, syynä oli lähinnä kaupungin sijainti sodan eturintaman lähellä.
Toinen Lliga Mediterrànian kausi piti aloittaa syksyllä 1937, mutta rintamalinjojen muutosten takia Levanten seurojen osallistuminen l'vi mahdottomaksi, ja sarja päätettiin käydä pelkästään Katalonian seurojen kesken nimellä "Lliga Catalana". Kymmenen joukkueen sarja jäi kuitenkin kesken, joukkueet ehtivät pelata kevääseen 1938 mennessä 16-17 ottelua yhden joukkueen luovuttua jo kahden kierroksen jälkeen. Mestariksi julistettiin jälkikäteen sarjaa sen keskeytyshetkellä johtanut FC Barcelona.
2000-luvulla FC Barcelona sekä Yhdistyneen vasemmiston ja Katalonian vihreiden parlamenttiryhmät ovat vaatineet Espanjan kuninkaallista jalkapalloliittoa virallistamaan Lliga Mediterrànian tulokset ja julistamaan Barcelonan vuoden 1937 Espanjan mestariksi. Samana vuonna Copa de la España Libren (Vapaan Espanjan cup) voittanut Levante FC puolestaan on jo 1940-luvulta lähtien vaatinut kyseisenä vuonna pelaamatta jääneen Espanjan cupin mestarin titteliä itselleen. Espanjan jalkapalloliitto ei kuitenkaan ole suostunut pyyntöihin.
Piemontiitti
Piemontiitti eli piedmontiitti on silikaattimineraaleihin, tarkemmin sanoen sorosilikaatteihin kuuluva mineraali. Sen nimi tulee Italian Piedmont-nimisestä alueesta. Se kuuluu samaan mineraaliryhmään epidootin kanssa. Kemiallinen kaava on Ca(AlMnFe)SiO(OH).
Piedmontiittia esiintyy metamorfisissa ja mangaanipitoisissa kivilajeissa sekä hydrotermisissä juonissa. Sitä on löydetty Italiasta, Ranskasta, Japanista, Australiasta, Yhdysvalloista ja Marokosta.
Antimonitrioksidi
Antimonitrioksidi (SbO) on yksi antimonin oksideista. Yhdistettä käytetään estämään kankaiden ja muovien palamista, antimonin ja antimoniyhdisteiden valmistukseen sekä katalyyttinä. Yhdisteestä käytetään myös nimiä "antimoniseskvioksidi", "antimoni(III)oksidi" ja "antimonivalkoinen".
Antimonitrioksidilla on kiinteässä olomuodossa kaksi alkeiskopiltaan eroavaa kidemuotoa, jotka muodostuvat SbO-yksiköistä. Näistä huoneenlämpötilassa stabiilimpi on kuutiollinen muoto, joka esiintyy luonnossa senarmontiittimineraalissa. Kuutiollinen antimonitrioksidi muuntuu alkeiskopiltaan ortorombiseksi yli 570 °C:n lämpötilassa. Ortorombista antimonitrioksidia esiintyy luonnossa valentiniittimineraalissa. Kuumennettaessa yhdistettä se muuttuu väriltään kellertäväksi, mutta palautuu valkoiseksi jäähdytettäessä. Nestemäisessä ja kaasumaisessa olomuodossa antimonitrioksidi esiintyy dimeerisenä SbO-molekyylinä. Antimonitrioksidi liukenee erittäin huonosti veteen. Happoihin se liukenee sen sijaan hyvin. Yhdiste on luonteeltaan amfoteerinen ja emäksiin se liukenee heksahydroksoantimonaatti- eli antimoniitti-ionina ([Sb(OH)]). Kuumennettaessa antimonitrioksidia 700–1 000 °C:n lämpötilaan hapen läsnä ollessa se hapettuu antimonitetroksidiksi.
Antimonitrioksidi ärsyttää hengitystietä ja ihoa. Yhdiste saattaa olla ihmiselle karsinogeeninen.
Antimonitrioksidia muodostuu kuumentamalla antimonia ilman hapen läsnä ollessa. Muita teollisuudessa käytettyjä yhdisteen valmistusmenetelmiä ovat antimonitrisulfidin pasutus tai antimonitrisulfidin tai antimonitrikloridin hydrolyysi veden tai vesihöyryn avulla.
Antimonitrioksidin tärkein käyttökohde on toimia paloa estävänä lisäaineena kankaissa ja muoveissa yhdessä halogeenien kanssa. Sitä lisätään muun muassa polyvinyylikloridi- polyesteri- ja polyamidimuoveihin. Muoveissa se toimii myös stabilisaattorina. Muita käyttökohteita ovat lasin kirkastaminen, emalien ja lasitteiden valmistus, antimoniyhdisteiden synteesi ja polyestereiden valmistuksessa polymeroitumisreaktion katalyyttinä toimiminen.
Suomen Radiohistoriallinen Seura
Suomen Radiohistoriallinen Seura ry (SRHS ry) on 1991 perustettu suomalaiseen radiotekniikkaan ja radiotoimintaan keskittyvä seura. Seura on valtakunnallinen radiohistorian harrastajien yhteisö, joka myös kerää, tutkii ja tallentaa radiohistoriallista esineistöä ja tietoa. Seurassa keskitytään monipuolisesti sähköiseen viestintään: kiinnostusta on muun muassa radiolaitteisiin, puhelinlaitteisiin, äänentallennukseen ja sotilasradioihin.
Suomen Radiohistoriallinen Seura ry on maan johtavia, vapaaehtoisvoimin sähköisen viestintäteknologian vaalimiseen keskittyneitä tahoja. Seuran yhteistyökumppaneita ovat muun muassa ASA-radiomuseo Kotkassa, radio- ja puhelinmuseo Petäjävedellä sekä Kouvolan Putkiradiomuseosäätiö.
Kia (etunimi)
Kia on naisen etunimi. Sillä on nimipäivä 24. heinäkuuta suomalaisessa kalenterissa, ja se on Kristiinan lyhentymä. Kristiina on Christina-nimen suomalainen muoto, Christina puolestaan feminiininen muoto nimestä Christian, joka tarkoittaa 'kristittyä'.
Suomessa nimi Kia on vuoden 2009 loppuun mennessä annettu noin 1580 henkilölle. Suurin osa heistä on syntynyt vuoden 1980 jälkeen. 2010-luvulla nimen on saanut alle 100 henkeä. Nimi Kia on annettu 1920- ja 1930-luvulla myös muutamille miehille. Yleisemmin kyse on kuitenkin ollut Malakias-nimen puhekielisestä lyhenteestä.
Radion ja television historia Suomessa
Radion ja television historia Suomessa käsittelee teknisiä radio- ja tv-laitteita sekä radio- ja tv-toimintaa Suomessa.
Venäläinen Aleksandr Popov teki radioteknisiä kokeiluja, ja hän järjesti varhaisen radioyhteyden käytännön tarkoituksiin Suursaaren ja Kuutsalon välille vuonna 1900.
Tampereella Arvi Hauvosen rakentama radioasema aloitti lähetystoimintansa vuonna 1923. Vuonna 1924 perustettiin Tampereen radioyhdistys. Samana vuonna Tammerkosken rantaan perustettiin Tammerkosken asema, jonka lähetysantenni oli vedetty kosken yli.
Yleisradio perustettiin vuonna 1926. FM-moduloitua ULA-verkkoa alettiin rakentaa 1956. ULA-lähetysten äänenlaatu oli aikaisempia pitkillä, keskipitkillä ja lyhyillä aalloilla tapahtuneita AM-lähetyksiä ratkaisevasti parempi, mutta lähetysasemien verkoston piti olla tiheämpi. AM-lähetykset jäivät käyttöön lähinnä ulkomaan lähetyksissä.
Kaupallinen radiotoiminta alkoi Suomessa vuonna 1985.
TV-toiminta alkoi Suomessa kokeiluilla vuonna 1955.
Yleisradio aloitti säännölliset televisiolähetykset 1958. MTV perustettiin vuonna 1957 nimellä Oy Mainos-TV-Reklam Ab. MTV vuokrasi Yleisradion jakeluverkkoa vuoteen 1993 asti, jolloin se sai oman televisiokanavansa.
Maanpäälliset televisiolähetykset muuttuivat digitaalisiksi vuonna 2007. Teräväpiirtolähetykset korvaavat 1. huhtikuuta 2020 alkaen standardipiirron lähetykset.
Kai Söderhjelm
Kai Henning Söderhjelm (13. elokuuta 1918 Helsinki – 18. toukokuuta 1996 Göteborg, Ruotsi) oli ruotsinsuomalainen ruotsin kielellä kirjoittanut kirjailija, toimittaja ja kirjastonhoitaja.
Söderhjelmin isä oli kirjailija Henning Söderhjelm. Perhe muutti Göteborgiin, Ruotsiin vuonna 1923, mutta Kai Söderhjelm palasi Suomeen 1939 osallistuakseen vapaaehtoisena talvisotaan. Vuonna 1940 hän toimi Göteborgs-tidningen-lehden sotakirjeenvaihtajana Norjassa. Söderhjelm asui 1943–1949 Boråsissa ja oli ensin Borås Tidning-lehden toimittajana ja sitten Allmänco-nimisen postimyyntiyrityksen mainospäällkkönä.
Kai Söderhjelm toimi 1953–1965 kirjastonhoitajana Kiirunassa ja vuodesta 1965 alkaen hän asui Göteborgissa. Hän oli aluksi Västra Frölundan kirjaston johtajana ja sittemmin Göteborgin kaupunginkirjaston palveluksessa.
Omalla nimellä:
Salanimellä "Jonas Bergman":
Pläri
Pläri, eli taskuelokuva, on yksinkertainen liikkuvaa kuvaa esittävä lelu. John Barnes Linnett patentoi plärin vuonna 1868, mutta idea lienee tunnettu yleisesti jo ennen sitä. Pläriä voi pitää liikkuvan kuvan yksinkertaisimpana ilmenemismuotona. Edullisten tuotantokustannusten vuoksi plärejä on tehty valtavia määriä mitä erilaisimpiin käyttötarkoituksiin, esimerkiksi mainoksiksi. Varhaiset elävää kuvaa esittävä laitteet, esimerkiksi mutoskooppi ja Kinora, hyödyntävät plärin ideaa.
Control-Alt-Delete
Control-Alt-Delete on näppäinyhdistelmä, jolla alun perin uudelleenkäynnistettiin ja käynnistettiin PC-tietokone, ja uudemmissa käyttöjärjestelmissä avataan tietokoneen tehtävienhallinta ja muita yleisluontoisia toimintoja. Näppäinyhdistelmä tehdään painamalla ensin "Control"- ja "Alt"-näppäimet, ja sen jälkeen "Delete"-näppäin.
Kyseinen näppäinyhdistelmä kehitettiin ohjelmistokehittäjien apuvälineeksi, mutta se tuli tutuksi myös muille PC-käyttäjille.
Näppäinyhdistelmän kehitti IBM:llä työskennellyt David Bradley.
Vastaava yhdistelmä Amiga-tietokoneissa oli "Control"-"Amiga"-"Amiga".
Aira Ruishalme
Aira Liisa Ruishalme (26. kesäkuuta 1918 Kouvola − 1987) oli suomalainen toimittaja ja televisiosarjojen käsikirjoittaja. Ruishalme toimi Suomen talvisodan ja jatkosodan aikana lääkintälottana. Sodan jälkeen hän siirtyi toimittajan uralle ja kirjoitti laajasti kulttuurista, yhteiskunnasta ja tieteestä aikakauslehtiin, kuten Viuhkaan, Suomen Kuvalehteen, Käytännön Lääkäriin ja Suomen Lääkäriseura Duodecimin Terveydenhuoltolehteen. Ruishalme oli mukana tuomassa Suomen MTV:lle ohjelmamuotoa dramatisoitu dokumenttielokuva, jota hän kutsui nimellä ”fakta kertaa fiktio”. Hän sai työstään tunnustuksena valtiolta taiteilijaeläkkeen sekä vuonna 1982, itsenäisyypäivänä 6. joulukuuta, Suomen Leijonan Ritarikunnan Ansioristin Otavamedian luovuttamana.
Aira Ruishalme toimi käsikirjoittajana seuraavissa sarjoissa:
Lavatähti-laulukilpailu
Lavatähti-laulukilpailu on suomalainen iskelmälaulukilpailu. Kilpailua järjestää Ohjelmatoimisto ViihdeSallap Oy.
Lavatähti-kilpailussa ovat menestyneet muun muassa Annika Eklund ja Janne Tulkki.
Šahovskaja
Šahovskaja () on kaupunkimainen taajama ja Šahovskajan piirin keskus Moskovan alueen länsiosissa Venäjällä. Taajama sijaitsee Moskovasta Latvian Riikaan johtavan rautatien (rautatieasema Šahovskaja) ja samansuuntaisen valtatien (M9) varrella. Vuonna 2010 taajamassa asui 10 728 ja koko piirissä 25 372 henkeä.
Akasiakuhankeittäjä
Akasiakuhankeittäjä ("Oriolus larvatus") on kuhankeittäjien heimoon kuuluva varpuslintu.
Akasiakuhankeittäjää tavataan laajalla alueella Afrikan etelä- ja itäosissa. Sitä on kuvattu pääosin yleiseksi tai melko yleiseksi. Lajin kannankehitys on runsastuva, ja se on luokiteltu elinvoimaiseksi.
Guineankuhankeittäjä
Guineankuhankeittäjä ("Oriolus nigripennis") on kuhankeittäjien heimoon kuuluva varpuslintu.
Guineankuhankeittäjää tavataan Afrikan länsi- ja keskiosissa. Sen ei uskota olevan vaarassa, ja laji on luokiteltu elinvoimaiseksi.
Huppukuhankeittäjä
Huppukuhankeittäjä ("Oriolus xanthornus") on kuhankeittäjien heimoon kuuluva varpuslintu.
Huppukuhankeittäjää tavataan laajalla alueella Etelä- ja Kaakkois-Aasiassa. Sitä on kuvattu yleiseksi, ja laji on luokiteltu elinvoimaiseksi.
Borneonkuhankeittäjä
Borneonkuhankeittäjä ("Oriolus hosii") on kuhankeittäjien heimoon kuuluva varpuslintu.
Borneonkuhankeittäjää tavataan Indonesiassa ja Malesiassa. Laji on harvinainen ja huonosti tunnettu, ja se on vähenemässä elinympäristöjen tuhoutumisen takia. Se on luokiteltu silmälläpidettäväksi.
Naukukuhankeittäjä
Naukukuhankeittäjä ("Oriolus cruentus") on kuhankeittäjien heimoon kuuluva varpuslintu.
Naukukuhankeittäjää tavataan Indonesiassa ja Malesiassa. Lajin ei uskota olevan vaarassa, ja se on luokiteltu elinvoimaiseksi.
Kastanjakuhankeittäjä
Kastanjakuhankeittäjä ("Oriolus traillii") on kuhankeittäjien heimoon kuuluva varpuslintu.
Kastanjakuhankeittäjää tavataan Aasian kaakkoisosissa. Lajin ei uskota olevan vaarassa, ja se on luokiteltu elinvoimaiseksi.
Hopeakuhankeittäjä
Hopeakuhankeittäjä ("Oriolus mellianus") on kuhankeittäjien heimoon kuuluva varpuslintu.
Hopeakuhankeittäjää tavataan pesivänä Kiinan kaakkoisosissa ja talvehtivana Thaimaassa ja Kambodžassa. Lajin kannaksi arvioidaan 3 500–15 000 yksilöä. Se on luokiteltu erittäin uhanalaiseksi, koska sen pieni populaatio on pienenemässä elinympäristöjen tuhoutumisen takia.
Hopeakuhankeittäjä pesii ikivihreissä metsissä 600–1 700 metrin korkeudella merenpinnasta. Talvehtimisalueilla Thaimaassa sitä esiintyy ikivihreissä metsissä 600–1 300 metrin korkeudella merenpinnasta.
Raphigraphe
Raphigraphe on sokeille tarkoitettu kirjoituskone, jonka avulla sokeat voivat kirjoittaa näkeville. Laite koostuu kymmenestä jousivälitteisestä ja pistokärkisestä näppäimestä, joiden avulla voidaan kirjoittaa kohotekstiä. Raphigraphen jokainen näppäin vastaa yhtä kirjaimen osaa, joten sillä kirjoittaminen on hidasta.
Pistekirjoituksen kehittäjä Louis Braille loi yhdessä ystävänsä Francois-Pierre Foucaultin kanssa ”raphigraphiaksi” kutsutun kirjoitustavan, jonka avulla sokeat voivat kirjoittaa näkeville. Kirjoitustapa hyödyntää paperiin kohopainettuja kirjaimia. Foucault kehitti vuonna 1841 kirjoitustapaa hyödyntävän raphigraphe-koneen.
Raphigraphe on kreikkaa ja tarkoittaa ”neulakirjoitinta” ("raphis" ’neula’, "graphein" ’kirjoittaminen, piirtäminen’).
Raphigraphe edeltää ensimmäisiä varsinaisia kirjoituskoneita yli kahdellakymmenellä vuodella.
Pathway to Glory
Pathway to Glory on RedLynxin tekemä, vuoropohjainen strategiapeli Nokia N-Gage pelipuhelimelle. Peli sijoittuu toiseen maailmansotaan Euroopassa, ja pelaaja ohjaa ryhmää jalkaväkisotilaita kenttä kerrallaan.
Peli sai pisteet 8.1/10 GameSpotin arvostelussa.
Pelille julkaistiin jatko-osa
Montrosen linna
Montrosen linna oli 1100-luvulla Montroseen Skotlantiin rakennettu linna, josta ei ole jäljellä maanpäällisiä rakenteita. William Wallace tuhosi linnan vuonna 1297. Alueella tehtiin kaivaus vuonna 1996.
Suvi Teräsniskan diskografia
Tämä on suomalaisen iskelmälaulaja Suvi Teräsniskan diskografia. Listasijoitukset viittaavat Suomen viralliseen albumi- ja singlelistaan sekä Suomen viralliseen latauslistaan.
Ahveniston koulu
Ahveniston koulu oli Hämeenlinnan Ahveniston kaupunginosassa, osoitteessa Turuntie 33, toiminut luokkien 7-9 yläkoulu. Koulu koostui kolmesta eri rakennuksesta.
Syyslukukauden 2016 alusta lähtien Ahveniston koulu ja Nummen koulu muodostivat uuden Nummen yhtenäiskoulun. Ahveniston koulusta tuli Nummen yhtenäiskoulun Ahveniston yksikkö, jossa esimerkiksi lukuvuonna 2017-2018 järjestettiin opetusta luokka-asteille 4-9. Vanha Nummen koulu purettiin vuonna 2015, ja vuosina 2016-2018 tilalle rakennettiin uudisrakennus. Elokuussa 2018 yhtenäiskoulu aloitti koulun uudessa Nummikeskuksessa, jolloin yläkoulu luopui sisäilmaongelmista kärsineistä Ahveniston koulurakennuksista.
Ahveniston koulun kentällä oli vuosina 2014-2018 Nummen väistökoulu, jossa opiskelivat Nummen koulun luokat 4-6.
Poltinahon koulu, myöhemmin Ahveniston koulu, rakennettiin useassa vaiheessa vuosien 1959 ja 2007 välisenä aikana. Vuosina 1959-1963 rakennettiin koulun luokkatiloja ja liikuntasali. Vuonna 1968 valmistui lisärakennus, jossa oli uusia luokkatiloja. Uudet teknisen työn tilat valmistuivat vuonna 1986.
Hyundai Elantra
Hyundai Elantra on Hyundain vuodesta 1990 lähtien valmistama alemman keskiluokan automalli. Se tunnetaan joillain markkinoilla myös nimillä Avante tai Lantra. Nykyinen, kuudes sukupolvi esiteltiin vuonna 2015.
Lotošino
Lotošino () on kaupunkimainen taajama ja Lotošinon piirin keskus Moskovan alueen länsiosissa Venäjällä. Vuonna 2010 Lotošinon taajamassa asui 5 558 henkeä, Lotošinon kaupunkikunnassa 11 307 ja koko piirissä yhteensä 17 859 henkeä.
The O’Reilly Factor
The O'Reilly Factor on yhdysvaltalainen ajankohtais- ja keskusteluohjelma, jota esitettiin arkipäivisin Fox News-kanavalla. Ohjelmaa juonsi konservatiivisena pidetty poliittinen kommentaattori Bill O'Reilly. Se oli maan katsotuin kaapeliuutisohjelma.
Ohjelma lopetettiin huhtikuussa 2017 O’Reillyn saatua potkut.
Varkaankuru
Varkaankuru on Kolarissa Yllästunturin pohjoisella rinteellä oleva teräväpohjainen laakso. Sen pohjalla virtaa puro.
Why Not
Why Not (L-3) on ensimmäisiä Suomessa rakennettuja kansainvälisiä int5m-purjeveneitä. Birger Slotten suunnittelema klassinen vene rakennettiin Jakobstads Båtvarvilla Pietarsaaressa vuonna 1936. Veneen tilasi silloinen Helsingfors Segelsällskapetin (HSS) kommodori Arthur E. Nikander. Jo valmistumista seuraavana vuonna Nikander myi veneen kamreeri Eynar Sandmanille, joka nimesi sen "Linneaksi". Ostaessaan Linnean 1977 Kari Lottanen nimesi veneen vaimonsa Irman mukaan "La Douceksi". Kolmas nimenmuutos syntyi, kun Lottanen myi veneen Riggert Förnäsille, joka nimesi Linnean "Rositaksi" tenorisaksofonisti Ben Websterin kappaleen mukaan. Riggert palautti veneen alkuperäisnimen kuultuaan, että veneen nimen vaihtaminen ei ole tapana. Veneen kotisatama on HSS, mistä veneen alkutaival alkoi vuonna 1936. 
Omistajat:Entistykset ja muutostyöt:
Ensimmäiset viitoset rakennettiin Suomessa vuonna 1936. Ensimmäisenä vuorossa oli Hans Robertsin suunnittelema L-1 Marina, toisena G. L. Stenbäckin suunnittelema L-2 Barbro ja kolmantena Birger Slotten Why Not. Viitosluokka on alusta saakka ollut kilpailuhenkinen, ja se on vakiintumassa aktiiviseksi ja tasaiseksi kilpailuluokaksi, jossa veneiden osalta painopiste on vanhan säilyttämisessä.
Merikarvia-lehti
Merikarvia-lehti on Merikarvialla Satakunnassa ilmestyvä paikallislehti. Lehti ilmestyy kerran viikossa torstaisin ja sen levikki vuonna 2013 oli 3 379. Lehti on osa Almamedia-konsernia, ja sen päätoimittaja on Jarkko Ambrusin.
Lehden päätoimittaja oli Kaisla-Kaarina Rostedt joulukuuhun 2014 asti, jolloin hän kuoli 60-vuotiaana. Rostedt oli myös "Luoteisväylä"-lehden päätoimittaja.. Rostedt nimitettiin sekä "Luoteisväylän" että "Merikarvia-lehden" päätoimittajaksi syyskuussa 2012. Sitä ennen hän oli "Luoteisväylän" toimittaja siitä alkaen, kun hänen oma lehtensä "Luoteis-Satakunta" yhdistyi "Uutismarkkuun" ja sai nimekseen "Luoteisväylä".
Nokia Lumia 1320
Nokia Lumia 1320 on Microsoft Mobilen valmistama älypuhelin. Sen julkisti Nokia lokakuussa 2013 Abu Dhabissa. Siinä on 6 tuuman kosketusnäyttö ja 5 megapikselin kamera.
Solnetšnogorsk
Solnetšnogorsk () on kaupunki ja Solnetšnogorskin piirin keskus Moskovan alueella, Moskovan luoteispuolella Venäjällä. Kaupungissa on rautatieasema (Podsolnetšnaja). Vuonna 2010 Solnetšnogorskin kaupungissa asui 52 944 (kaupunkikunnassa 58 409 as.) ja koko piirissä 128 580 henkeä.
Varroapunkki
Varroapunkki ("Varroa destructor") on mehiläisen ulkoloinen, joka vaurioittaa tarhamehiläisen toukkia ja aikuisia. Ensimmäisen kerran se löydettiin vuonna 1904 intianmehiläiseltä Kaakkois-Aasiassa. Se on levinnyt tarhamehiläisen mukana kaikkialla maailmaan 1960-luvulta alkaen, ja Suomessa sitä on havaittu vuodesta 1980.
"Varroa destructor" havaittiin vuonna 2000 omaksi lajikseen erotettuna "Varroa jacobsonista". Aiemmin käytettiin tästä vaarallisemmasta punkistakin nimeä "V. jacobsoni".